मैंगो मैन को आप भूल रहे होंगे, लेकिन यह मौसम आम का है। दिल्ली में यह कूटनीति का प्रतीक भी है। जब सलमान खुर्शीद विदेश मंत्री थे तो वह आम खाने की दावत दिया करते थे, जिनमें ज्यादातर आम यूपी मंगाए जाते थे। हाल ही में अहमद पटेल जब दिल्ली में ममता बनर्जी से मिलने आए, तो आमों की भारी-भरकम टोकरी साथ में लाए। ममता ने भी अपने स्थानीय आयुक्त के जरिए पीएम, राजनाथ सिंह, अरुण जेटली आदि को बंगाल के आम भेजे। पश्चिम बंगाल ने हाल ही में जनपथ में आम का त्योहार आयोजित किया था। प्रधानमंत्री के सचिव भास्कर खुल्बे आमों के इस मेले में आए थे। भास्कर पश्चिम बंगाल सरकार के स्थानीय आयुक्त रह चुके हैं।